Жыццё Башылава абарвалася ў 1870 годзе, калі яму не было і 50-ці. Ён сканаў ад сухотаў у Ціролі, куды паехаў лячыцца. Талстой ніколі не шкадаваў пра тое, што на працягу многіх месяцаў, звязаных з тытанічнай працай над раманам, адхіляўся, страчваў сілы і час на адносіны з мастаком. Гэта быў творчы дуэт двух сучаснікаў-аднадумцаў, з якога кожны атрымаў штосьці новае і карыснае. Да апошніх гадоў свайго жыцця пісьменнік лічыў Башылава мастаком, найбольш блізкім да сябе па светаразуменні. У гэтае кола ўваходзілі нямногія: Ілья Рэпін, Мікалай Ге, Леанід Пастэрнак і яшчэ адзін наш зямляк з Гродна — скульптар Ілья Гінзбург.